Illum, il-Kummissjoni qed tipproponi li tattiva l-klawżola liberatorja ġenerali tal-Patt ta' Stabbiltà u Tkabbir (PST) bħala parti mill-istrateġija tagħha biex tirreaġixxi malajr, bis-saħħa u b'mod koordinat għall-pandemija tal-coronavirus. Ladarba tiġi approvata mill-Kunsill, se tippermetti lill-Istati Membri jindirizzaw il-kriżi b'mod adegwat, filwaqt li jitilqu mir-rekwiżiti baġitarji li normalment japplikaw taħt il-qafas fiskali Ewropew. Il-proposta tirrappreżenta pass importanti biex il-Kummissjoni twettaq l-impenn tagħha li tuża l-għodod ta' politika ekonomika kollha għad-dispożizzjoni tagħha biex tappoġġja lill-Istati Membri huma u jipproteġu ċ-ċittadini tagħhom u jtaffu l-konsegwenzi soċjo-ekonomiċi negattivi immens tal-pandemija. Il-President Ursula von der Leyen qalet: “Illum qed nipproponu l-akbar flessibilità għar-regoli tagħna, li se tippermetti lill-gvernijiet nazzjonali tagħna jappoġġaw lil kulħadd – lis-sistemi tas-saħħa tagħhom, lill-ħaddiema, kif ukoll lin-nies li tant intlaqtu ħażin mill-kriżi. Irrid niżgura li nirrispondu għad-dimensjoni umana kif ukoll soċjo-ekonomika tal-pandemija tal-coronavirus bl-aħjar mod possibbli.” Il-pandemija tal-coronavirus hija xokk kbir għall-ekonomiji Ewropej u globali. L-Istati Membri diġà adottaw, jew qed jadottaw, miżuri baġitarji biex iżidu l-kapaċità tas-sistemi tas-saħħa tagħhom u jipprovdu l-għajnuna liċ-ċittadini u lis-setturi partikolarment milquta. Dawn il-miżuri, flimkien mat-tnaqqis fl-attività ekonomika, se jikkontribwixxu għal defiċits baġitarji sostanzjalment ogħla. Il-Kummissjoni titlob li l-Kunsill japprova l-proposta tagħha malajr kemm jista' jkun. Il-Kummissjoni hija lesta li tieħu aktar azzjoni hekk kif tevolvi s-sitwazzjoni. Sfond Il-Kummissjoni u l-Kunsill diġà ċċaraw li l-pandemija tal-coronavirus tikkwalifika bħala “avveniment mhux tas-soltu barra mill-kontroll tal-gvern”. Il-Kummissjoni temmen li tenħtieġ flessibbiltà aktar estensiva taħt il-PST biex iċ-ċittadini u n-negozji Ewropej ikunu protetti mill-konsegwenzi ta' din il-kriżi u biex tiġi appoġġjata l-ekonomija wara l-pandemija. Għaldaqstant, il-Kummissjoni ddeċidiet li tipproponi l-attivazzjoni tal-klawżola liberatorja ġenerali tal-Patt ta' Stabbiltà u Tkabbir. L-istrateġija tal-Kummissjoni kontra l-impatt ekonomiku tal-pandemija tal-coronavirus tinkludi l-użu tal-flessibbiltà sħiħa tal-oqfsa fiskali u tal-għajnuna mill-Istat tagħna, il-mobilizzazzjoni tal-baġit tal-UE biex il-Grupp tal-BEI jkun jista' jagħti likwidità fuq perjodu qasir ta' żmien lill-SMEs u €37 biljun indirizzati għall-ġlieda kontra l-coronavirus taħt l-Inizjattiva ta' Investiment fir-Rispons għall-Coronavirus. Il-proposta tal-lum issegwi l-adozzjoni mill-Kummissjoni ta' Qafas Temporanju għal għajnuna mill-Istat li jippermetti li l-Istati Membri jiżguraw li jkun hemm biżżejjed likwidità għad-dispożizzjoni tan-negozji ta' kull tip u li jippreserva l-kontinwità ta' attività ekonomika waqt il-pandemija tal-coronavirus u warajha. Għal aktar informazzjoni Mistoqsijiet u tweġibiet: il-Kummissjoni tipproponi li tattiva l-klawżola liberatorja ġenerali tal-qafas fiskali biex tirreaġixxi għall-pandemija Il-Komunikazzjoni dwar l-attivazzjoni tal-klawżola liberatorja ġenerali Stqarrija għall-istampa: Il-Kummissjoni tistabbilixxi rispons koordinat Ewropew kontra l-impatt ekonomiku tal-Koronavajrus Rispons Ikkoordinat Ewropew kontra l-Coronavirus: Mistoqsijiet u tweġibiet Stqarrija għall-istampa: Il-Kummissjoni tadotta Qafas Temporanju li jippermetti lill-Istati Membri jsostnu aktar lill-ekonomija matul it-tifqigħa tal-coronavirus Sit web dwar il-coronavirus Il-Patt ta' Stabbiltà u Tkabbir Vade Mecum dwar il-Patt ta' Stabbiltà u Tkabbir